钦定古今图书集成/理学汇编/文学典/第197卷 > 《献相国京兆公启》李商隐
## 钦定古今图书集成/理学汇编/文学典/第197卷 > 《献相国京兆公启》李商隐

某启。人禀五行之秀，备七情之动。必有咏叹，以通性
灵。故阴惨阳舒，其途不一；安乐哀思，厥源数千。远则
鄘、𨚍、曹、齐，以扬领袖；近则李、苏、颜、谢，用极菁华。嘈囋
而钟鼓在悬，焕烂而锦绣入翫。剌时见志，各有取焉。
某爰自弱龄，侧闻古义。留连薄官，感念离群。东至泰
山，空吟《梁父》；南游郢泽，勉和阳春。游于自得之场，实
“窃德音之选。”伏惟相公既秉大政，复振斯文，论风雨
则秋枿芬华，语霜霰则春条零落。发轫于风力，解鞍
于伊咎，宫商资正始之音，寒暑协中和之序。是故贽
其缨拾，俟彼斧斤，神气虽怯于大巫，名字愿闻于下
客。旧诗一百首，谨封如别。延之设问，希鲍照之一言；
何逊著名，系沈约之三读。干冒严重，延望恩辉。进退
之间，若据泉谷。伏惟俯赐容纳。谨启。